b'\n_START_ARTICLE_\nHimerni antigenski receptor\n_START_PARAGRAPH_\nHimerni antigenski receptorji (CAR, angl. Chimeric Antigen Receptors) so receptorske beljakovine, sintezno na\xc4\x8drtovane tako, da dajo limfocitu T (ali drugi imunski celici), v katerega jih vnesejo, mo\xc5\xbenost vezave na specifi\xc4\x8dne beljakovine (na primer na \xc5\xa1irok spekter tumorsko specifi\xc4\x8dnih antigenov, ki jih izra\xc5\xbeajo rakavo spremenjene celice na svoji povr\xc5\xa1ini). Receptorji so himerni, ker vsebujejo hkrati antigen ve\xc5\xbeo\xc4\x8do kot limfocit T aktivirajo\xc4\x8do funkcijo. _NEWLINE_Prvo zdravilo na osnovi CAR-T je tisagenlecleucel, ki je avgusta 2017 prejelo odobritev s strani Ameri\xc5\xa1kega urada za prehrano in zdravila za zdravljenje akutne limfoblastne levkemije. Oktobra 2017 je FDA odobril \xc5\xa1e drugo zdravilo, aksicabtagen ciloleucel, in sicer za zdravljenje difuznega velikoceli\xc4\x8dnega limfoma B. Obe zdravili sta bili odobreni v Evropski uniji s strani Evropske agencije za zdravila in medicinske pripomo\xc4\x8dke avgusta 2018._NEWLINE_Gre za nov pristop zdravljenja hematolo\xc5\xa1kih rakov. Imunoterapija s celicami CAR-T preusmeri bolnikove imunske celice proti tumorskemu antigenu. V nasprotju s T-celi\xc4\x8dnimi receptorji (TCR) CAR-T prepoznajo specifi\xc4\x8dni antigen neodvisno od poglavitnega kompleksa tkivne skladnosti (MHC). Veliko rakavih celic namre\xc4\x8d ne izra\xc5\xbea MHC, s \xc4\x8demer se izognejo prepoznavi in uni\xc4\x8denju s strani imunskega sistema. Glavna omejitev zdravljenja limfociti T, gensko spremenjenimi s himernimi antigenskimi receptorji (CAR-T) je, da je visoko individualizirana, saj je treba izdelati zdravilo za vsakega bolnika posebej iz njegovih lastnih celic. \xc4\x8ceprav obe obliki zdravljenja (tisagenlecleucel in  aksicabtagen ciloleucel, pri ve\xc4\x8djem dele\xc5\xbeu pacientov vodita v popolno remisijo bolezni, ostaja problem toksi\xc4\x8dnost spremenjenih celic T in pojav ne\xc5\xbeelenih u\xc4\x8dinkov zdravljenja, kot sta nevrolo\xc5\xa1ka toksi\xc4\x8dnost in sindrom spro\xc5\xa1\xc4\x8danja citokinov.\n_START_SECTION_\nZgodovina\n_START_PARAGRAPH_\nZa\xc4\x8detki razvoja himernih antigenskih receptorjev segajo v osemdeseta leta prej\xc5\xa1njega stoletja. Klini\xc4\x8dno uporabnost je tehnologija dosegla pred pribli\xc5\xbeno desetimi leti, ko je znanje o sintetski biologiji, genski terapiji, imunologiji in imunoterapiji doseglo ustrezno raven. _NEWLINE_Leta 2017 sta prvi zdravili na osnovi CAR-T prejeli dovoljenje za promet, in sicer je avgusta 2017 FDA odobril tisagenlecleucel za zdravljenje neodzivne ali ve\xc4\x8dkrat relapsirane akutne limfoblastne levkemije (ALL),  oktobra 2017 pa \xc5\xa1e aksicabtagen ciloleucel za zdravljenje neodzivnega ali ve\xc4\x8dkrat relapsiranega difuznega velikoceli\xc4\x8dnega limfoma B (DLBCL). Obe zdravili sta bili odobreni v Evropski uniji s strani Evropske agencije za zdravila in medicinske pripomo\xc4\x8dke avgusta 2018 (tisagenlecleucel za ALL in DLBCL in aksicabtagen ciloleucel za DLBCL)._NEWLINE_Obe omenjeni zdravili usmerjeni proti antigenu CD19, ki ga na svoji povr\xc5\xa1ini odra\xc5\xbeajo \xc5\xa1tevilne rakave celice B-celi\xc4\x8dnih krvnih rakov.\n_START_SECTION_\nVarnost\n_START_PARAGRAPH_\nNajpomembnej\xc5\xa1a pomisleka glede varnosti zdravljenja s CAR-t je po\xc5\xa1kodovanje normalnega telesnega tkiva ter nastanek t. i. citokinske nevihte, spro\xc5\xa1\xc4\x8danja velikih koli\xc4\x8din citokinov zaradi propada tumorskih celic, kar povzro\xc4\x8di vro\xc4\x8dino, hipotenzijo in lahko vodi v odpoved organov._NEWLINE_Citokinska nevihta oziroma citokinski sindrom nastane zaradi masivnega spro\xc5\xa1\xc4\x8danja citokinov (predvsem IL-6) s strani umirajo\xc4\x8dih tumorskih in normalnih B-celic ter aktiviranih_NEWLINE_makrofagov, ki fagocitirajo odmrle celice. Intenziteta simptomov citokinske nevihte korelira s koli\xc4\x8dino tumorskih celic pred za\xc4\x8detkom zdravljenja. Pri ve\xc4\x8dini_NEWLINE_bolnikov se lahko simptomi ubla\xc5\xbeijo z anticitokinskim (tocilizumab) ali imunosupresivnimo (kortikosteroidi) zdravljenjem.'